Google toon SA vra oor onluste tydens verkiesing(Argieffoto: Pixabay.com) Gewelddadige onluste is een van die aspekte waaroor Suid-Afrikaners antwoorde soek in aanloop tot die nasionale verkiesing wat op 8 Mei sal plaasvind. Dít aldus die soekenjin Google wat Vrydag die spesifieke vrae bekendgemaak het waarop Suid-Afrikaners die meeste antwoorde soek in aanloop tot die verkiesing. “Sal Suid-Afrika ŉ vreedsame verkiesing hê?” is een van die top‑10 vrae wat vandeesweek die meeste op Google ingetik is. Ander vrae het gehandel oor die tipe verkiesingstelsel in die land, hoeveel stembriewe daar vir die verkiesing sal wees en hoeveel mense geregistreer is om in die verkiesing te stem. Die ANC, EFF en Black First Land First is die drie politieke partye wie se name die afgelope week die meeste op Google ingetik is. Wanneer daar na die name van politieke leiers gekyk word wat die meeste op Google gesoek is, is Julius Malema, Cyril Ramaphosa, Mmusi Maimane, Hlaudi Motsoeneng, en Mangosuthu Buthelezi voor in die ry. Soektendense word saamgestel uit die data wat deur Google versamel word, gebaseer op wat Suid-Afrikaners in die soekveld op Google intik. Google verwerk meer as 40 000 soektogte elke sekonde. Dit kom neer op ŉ miljard soektogte per dag en 1,2 duisend miljard (“trillion”) soektogte wêreldwyd elke jaar. Van die vrae wat vandeesweek die meeste op Google gevra is oor die Suid-Afrikaanse verkiesing is: